Απόφαση της Επιτροπής της 2ας Ιουνίου 1992 σχετικά με τον έλεγχο των πουλερικών για ψευδοπανώλη πριν από τη μεταφορά τους, σε εφαρμογή του άρθρου 12 της οδηγίας 90/539/ΕΟΚ του Συμβουλίου (92/340/ΕΟΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, την οδηγία 90/539/ΕΟΚ του Συμβουλίου της 15ης Οκτωβρίου 1990 σχετικά με τους όρους υγειονομικού ελέγχου που διέπουν τις ενδοκοινοτικές συναλλαγές και τις εισαγωγές πουλερικών και αυγών για επώαση από τρίτες χώρες [1], όπως τροποποιήθηκε τελευταία από την οδηγία 91/496/ΕΟΚ [2], και ιδίως το άρθρο 12 παράγραφος 1, Εκτιμώντας: ότι στη μεθοδολογία εκτέλεσης ορρολογικών δοκιμασιών για ψευδοπανώλη των ορνίθων και για απομόνωση του ιού της νόσου πρέπει να περιληφθούν και οι λεπτομέρειες της δειγματοληπτικής διαδικασίας η διαδικασία διεξαγωγής των δοκιμασιών και η ερμηνεία των αποτελεσμάτων τους · ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η τυπική ορρολογική δοκιμασία ανίχνευσης αντισωμάτων της ψευδοπανώλης για την οποία ο λόγος στο άρθρο 12 παράγραφος 1 στοιχείο γ) τρίτη περίπτωση της οδηγίας 90/539/ΕΟΚ, πρέπει να πληροί τους όρους του παραρτήματος Ι. Άρθρο 2 Η δοκιμασία απομόνωσης του ιού της ψευδοπανώλης για την οποία ο λόγος στο άρθρο 12 παράγραφος 1 στοιχείο δ) δεύτερη περίπτωση της οδηγίας 90/539/ΕΟΚ, πρέπει να πληροί τους όρους του παραρτήματος II. Άρθρο 3 Η παρούσα απόφαση απευθύνεται προς τα κράτη μέλη. Βρυξέλλες, 2 Ιουνίου 1992.

[Source: multi_eurlex | Tokens: 1448]